Die veelsydige OXO Good Grips Silicone Roasting Rack (R289 vir ’n stel van twee, yuppiechef.com) het ’n oop ontwerp; lug sirkuleer rondom die vleisstuk sodat dit egalig oondbraai, en enige vet kan terselfdertyd afdrup. Dis nommerpas vir verskeie geregte, van ’n vleisstuk vir Sondag-middagete tot spek vir ontbyt!
Vondeling Wines, in Voor-Paardeberg tussen Paarl en die Swartland, vier ’n nuwe spesie Paardeberg-fynbos met ’n nuwe naam vir sy vlagskip- rooi Rhône-versnit – ‘Erica’ heet nou ‘Monsonia’. Die diep-persrooi 2015 Monsonia (R215, vondelingwines.co.za) het ’n weelderige neus van helder viooltjies, donker vrugte en rokerige eik, gevolg deur ’n palet van donker vrugte en ryk sjokolade met speserygeure.
FindWine is ’n nuwe aanlyndiens met ’n slim puntestelsel en prysvergelyking wat dit maklik maak om bekroonde wyne aanlyn te koop. Danksy die webwerf en mobi-blad se slim ontwerp soek jy eenvoudig volgens prys; dit verbind jou ook met aanlyn-handelaars wat jou aankope by jou voordeur sal aflewer. Elke bottel wat op findwine.com gelys is, kom uit ’n bekroonde oesjaar en by elkeen word ’n lys handelaars en hul pryse aangedui sodat jy kan kies wat jou sak pas.
Sage Kitchen se Pick Local-pesto’s (vanaf R43) is nou beskikbaar by Pick n Pay. Wanneer jy Pick Local se produkte in winkels sien, weet jy jy ondersteun plaaslike ondernemings en werkskepping in die gemeenskap, asook plaaslike verskaffers. Jy koop nie net ’n produk nie – jy is deel van ’n groeiende beweging wat die weg baan vir kleinsake in Suid-Afrika. Sien ook sagekitchen.co.za.
Of jy dit net so, met knoffel of met kruie verkies, Cape Foods Himalayan se strooi-potjies (R19,95, by voorste winkels) bevat growwe sout wat reeds tot 1–2 mm-korrels gemaal is, sodat jy nie ’n meul nodig het nie.